‘ประกันภัย’หั่นเป้าโต
สมาคมประกันวินาศภัยไทย ปรับลดเป้าโตเหลือ 2.2% รับมือเศรษฐกิจฟื้นตัวช้า การบริโภคยังอ่อนแรง
16 พ.ค. 2559

สมาคมประกันวินาศภัยไทย ปรับลดเป้าโตเหลือ 2.2% รับมือเศรษฐกิจฟื้นตัวช้า การบริโภคยังอ่อนแรง
นายอานนท์ วังวสุ นายกสมาคมประกันวินาศภัยไทย เปิดเผยว่า สมาคมได้มีการปรับลดเป้าการเติบโตของธุรกิจประกันวินาศภัยในปีนี้ใหม่เหลือ 2.2% หรือมีเบี้ยรับตรงประมาณ 2.13 แสนล้านบาท จากต้นปีที่ตั้งเป้าเติบโตไว้ 3.5% เท่ากับการเติบโตของผลิตภัณฑ์มวลรวมในประเทศ (จีดีพี) ที่ประเมินไว้เมื่อต้นปี 
“หลังจากช่วง 2 เดือนแรกที่ผ่านมา ตัวเลขธุรกิจประกันยังติดลบ 0.72% ทำเบี้ยได้แค่ 3.45 หมื่นล้านบาทเท่านั้น ทำให้สมาคมต้องปรับเป้าใหม่ให้สอดคล้องกับภาวะเศรษฐกิจที่ยังไม่ฟื้นตัวเต็มที่ โดยเฉพาะเรื่องที่น่าเป็นห่วง คือ การบริโภคภายในประเทศที่เป็นตัวหมุนเศรษฐกิจทั้งระบบที่ยังไม่ดีขึ้น ถ้าคนในประเทศส่วนใหญ่ยังไม่มีรายได้เพิ่มขึ้น การเติบโตแค่ 1-2% ก็มีความหมายมาก” นายอานนท์ กล่าว
อย่างไรก็ตาม สิ่งที่ภาคธุรกิจประกันภัยต้องคำนึงถึงในการบริหารธุรกิจให้อยู่รอดภายใต้ภาวะเศรษฐกิจเช่นนี้ คือ การควบคุมค่าใช้จ่าย การลดต้นทุนดำเนินงาน โดยมุ่งเน้นการพัฒนาระบบการให้บริการพัฒนาระบบเทคโนโลยีสารสนเทศและการนำระบบดิจิทัลมาในการพัฒนาระบบประกันภัย ทั้งการรับประกันภัยและการเคลมให้มากขึ้นเพื่อลดค่าใช้จ่าย เนื่องจากแต่ละปีจะมีต้นทุนเพิ่มขึ้น 7-10% ซึ่งหากบริษัทไหนมีอัตราความเสียหายต่อเบี้ยประกันสูงกว่า 65% ก็ยากที่จะอยู่ได้ โดยเฉพาะเบี้ยประกันภัยรถยนต์ที่มีการแข่งขันกันด้านราคา 
ทั้งนี้ เมื่อดูผลประกอบการของบริษัทประกันวินาศภัยที่จดทะเบียนในตลาดหลักทรัพย์ฯ พบว่า หลายบริษัทมีผลกำไรไตรมาสแรกปีนี้ลดลงจากช่วงเดียวกันปีก่อน เช่น บริษัท กรุงเทพประกันภัย มีกำไรสุทธิ 522 ล้านบาท ลดลง 100 ล้านบาท บริษัท สินมั่นคงประกันภัย กำไรสุทธิ 235 ล้านบาท ลดลง 49 ล้านบาท บริษัท นวกิจประกันภัย กำไรสุทธิ 1.8 ล้านบาท ลดลง 30.2 ล้านบาท
ขณะที่บริษัท ไทยประกันภัย ไตรมาสแรกขาดทุน 5.5 ล้านบาท จากช่วงเดียวกันปีก่อนที่มีกำไร 2.6 ล้านบาท ส่วนบริษัท ทิพยประกันภัย มีกำไรสุทธิเพิ่มขึ้น 44 ล้านบาท เป็น 441 ล้านบาท